ད་ལྟའི་བར་དུ་ང་ཚོས་དེང་རབས་ཚན་རིག་ངོ་སྤྲོད་བྱེད་ཆེད་དགོན་སྡེ་ཁག་ནས་སློབ་ཕྲུག་བདམས་སྒྲུག་བྱས་ཏེ་ཟབ་སྦྱོང་ཞིག་སྤྲོད་བཞིན་པ་རེད།ཡིན་ན་ཡང་དེ་ཙམ་གྱིས་འཐུས་ཀྱི་མེད།ད་ཆ་ང་ཚོས་དགོན་སྡེ་དང་བཙུན་དགོན་ཁག་ཏུ་དེང་རབས་ཀྱི་སློབ་ཚན་སྤྱི་དང་དམིགས་བསལ་གྱིས་དེང་རབས་ཚན་རིག་འདི་རྒྱུན་སྤྱོད་ཀྱི་སློབ་ཚན་དུ་གཏན་འབེབ་བྱེད་དགོས།དེའི་ཆེད་དུ་ང་ཚོར་རང་ཁོངས་ནས་བོད་སྐད་ཐོག་ཚན་རིག་སློབ་ཐུབ་མཁན་གྱི་དགེ་རྒན་དགོས་ཀྱིན་ཡོད།ཡིན་ན་ཡང་ངའི་བསམ་པར་དགོན་སྡེ་ཁག་ཚང་མར་འདི་ལྟར་ལམ་སེང་ཚན་རིག་ངོ་སྤྲོད་ཀྱི་སློབ་ཚན་གཏན་འབེབ་བྱ་རྒྱུ་ཡང་དཀའ་བས།དེའི་ཚབ་ཏུ་སྔོན་ཚུད་ནས་བདམས་སྒྲུག་བྱས་པའི་སློབ་ཕྲུག་དེ་ཚོར་ཚན་རིག་གི་ཤེས་ཚད་ངེས་ཅན་ཞིག་མ་ལོན་པའི་དབར་མུ་མཐུད་ནས་སློབ་སྦྱོང་སྤྲད་པ་ཡིན་ན།དེ་ནས་རིམ་བཞིན་ང་ཚོས་དགོན་སྡེ་ཁག་སོ་སོར་ཚན་རིག་གི་སློབ་ཚན་དེ་སློབ་གཉེར་གྱི་ཆ་ཤས་ལྟ་བུར་ངོ་སྤྲོད་བྱ་ཆོག་གི་རེད་སྙམ།